**“ҒАЛАБА БОҒИ” ЁДГОРЛИК МАЖМУАСИНИНГ ЁШЛАР УЧУН ҲАРБИЙ ТАРИХНИ ВА БУЮК АЖДОДЛАРИМИЗ ЖАСОРАТИНИ ЎРГАНИШДАГИ ЎРНИ.**

***“Ҳаёт қонунига кўра, вақт ўтиши билан кўп нарса унитилади, эсдан чиқади. Лекин бу дунёда улуғ бир ҳақиқат борки, у ҳеч қачон ўзгармайди, ҳеч қачон эскирмайди. Яъни ватан ва халқ озодлиги саодати йўлида мардлик ва жасорат кўрсатган инсонлар хотираси ҳамиша барҳаёт яшайди”.***

**Шавкат Мирзиёев,**

**Ўзбекистон Республикаси Президенти**

Ўзбекистон Республикаси Президентининг 2019 йил 23 октябрдаги ПҚ № 4495 -сонли Фармонига асосан “Ғалаба боғи” ёдгорлик мажмуаси, унинг таркибида “Шон-шараф” давлат музейи бунёд этилди. Боғнинг бош ғояси: “Ўзбекистон халқининг буюк ғалабага қўшган беқиёс ҳиссаси, бағрикенглик ва инсонпарварлик фазилатлари-ҳақиқий жасорат ва матонат тимсолидир”деб белгиланди.

Бу ерда намойиш этилаётган минглаб тарихий экспонатлар буюк Ғалабага улкан ҳисса қўшган халқимизнинг мислсиз жасоратини тараннум этишга, ёш авлодимизни ватанпарварлик руҳида тарбиялашдек олижаноб мақсадга хизмат қилади.

“Ғалаба боғи” ёдгорлик мажмуаси 14,7 гектар майдонда жойлашган бўлиб, мавзу жиҳатидан бир нечта ҳудудларга бўлинади.

Марказий ҳиёбоннинг ўнг ва чап томонларида 1941-1945 йиллар кесимида Иккинчи жаҳон уруши жараёнлари акс эттирилган паннолардан иборат бўлиб, уларда ўзбекистонликларнинг фронт ва фронт ортидаги қаҳрамонликлари, машаққатли меҳнатлари, мардлиги ва жасорати, бағрикенглиги ҳамда чексиз садоқати акс эттирилган.

Навбатдаги ҳудуд **“Урушнинг даҳатли қиёфаси”** деб номланиб, мазкур композиция Иккинчи жаҳон урушининг фожиали воқеаларини очиб бериши, инсоният устидан қилинган жиноятлар ва шафқатсизликлар, фашизм ва ёвузликка нисбатан нафрат ҳис-туйғуларини ошириш, доимо ҳушёр ва огоҳ бўлган ҳолда, тинчлик учун курашиш, унинг қадрига етиш, Ватанни асраб-авайлаш ҳиссиётини кучайтириш мақсадларига хизмат қилади.

“Ғалаба боғи” майдончалардан ўрин олган “**Ёвни мавҳ этган адолат кучлари”** майдончасида артиллерия, зенит қурилмалари, уруш жараёнида туб бурилиш ясалишида алоҳида ўринга эга бўлган афсонавий “Катюша”, енгилмас Т-34 танклари, қирувчи самолётлар ЯК-3, Ла-5, Ла-7, штурмчи Ил-2, Тошкентда ишлаб чиқарилган Ли-2 транспорт самолётларини томоша қилиб, уруш давридаги ҳарбий техника хақидаги тўлиқ тассаввурга эга бўлиш мумкин.

**“Фронт орти ҳудуди”** композициясида ўзбек халқининг фронт ортидаги машаққатли ва заҳматли меҳнати, метин иродаси, ишлаб чиқариш корхоналаридаги жасорати, юксак бағрикенглиги ва инсонпарварлиги орқали ғалабага қўшган улкан ҳиссаси очиб берилган.

Боғнинг “**Мотам ва андуҳ”** ҳудуди “Ватан қаҳрамонликлари қалбларда мангу яшайди” деб номланиб Иккинчи жаҳон уруши даврида ҳалок бўлган, жанггоҳларда ногирон бўлиб қайтган юртдошларимиз, ота-онасидан жудо бўлган фарзандлар, бева қолган аёллар, фарзандларидан айрилган оналар бошига тушган мусибат, душман концлагерларида азобланган ватандошларимиз матонати акс эттирилган монументал хайкаллар ва композициялар ташриф буюрувчилар қалбида фахр-ифтихор туйғуларини ошириши, оналарнинг буюк қалб эгаси эканлигини ҳис этиш, ҳозирги фаровон кунимиз учун жон фидо қилган қаҳрамонларимиз билан фахрланиш туйғуларини оширади.

Ҳурматли тингловчилар, “Шон-шараф” Давлат музейи илмий ходимлари томонидан “Ғалаба боғи” ёдгорлик мажмуаси ва унинг таркибидаги “Шон-шараф” Давлат музейи ҳақида тўлиқ маълумот берувчи онлайн дарслик яратилди. Ушбу онлайн дарслик бир нечта боблар ва машғулотлардан иборат, бугун биз биринчи машғулотни кўриб чиқишга киришамиз.

**1 БОБ: “ҒАЛАБА БОҒИ” ЁДГОРЛИК МАЖМУАСИ**

**1 МАШҒУЛОТ: МАРКАЗИЙ АЛЛЕЯ. УРУШНИНГ ДАҲШАТЛИ ҚИЁФАСИ. ФРОНТ ОРТИ ҲУДУДИ**

* 1. **МАРКАЗИЙ АЛЛЕЯ**

Ғалаба боғи ёдгорлик мажмуасининг кириш қисмида жойлашган марказий ҳиёбоннинг ўнг ва чап томонларида 1941-1945 йиллар кесимида Иккинчи жаҳон уруши жараёнлари акс эттирилган паннолардан иборат бўлиб, уларда Ўзбекистонликларнинг фронт ва фронт ортидаги қаҳрамонликлари, машаққатли меҳнатлари, мардлиги ва жасорати, бағрикенглиги ҳамда чексиз садоқати акс эттирилган. Ушбу барельефларда иккинчи жаҳон урушининг мудҳиш оқибатлари, Ўзбекистонликларнинг кўрсатган матонати, шукроналик туйғуси, буюк қахрамон халқ вакиллари эканлигидан чуқур фаҳру ифтихор ҳисларини уйғотади. Барельефларда уруш йиллари рухияти хронологик тарзда “Хотира” китоблари кўринишида тасивирланган бўлиб, содир бўлган воқеаларни йилма-йил тасвирлаш асасий вазифа этиб олинган.

Марказий хиёбондан кириб боришингизда ўнг қўлда, ўзида сафарбарлик жараёнини акс эттирган барельеф композицияси гавдаланади. Композициянинг чап томонида урушга сафарбар этувчи ҳарбий комиссар, ундан сўнг кетма-кетликда жангга киришга шайланиб турган жангчилар гуруҳи тасвирланган.

Мазкур композицияда урушга темир йўл станциясидан йўл олган аскарлар ва она образи гавдаланади. Она болаларини уруш майдонига кузатар экан, улар жангга кирмасдан қалбида катта умид билан яна дийдор кўришишни илҳақ бўлиб кута бошлаганини унинг қўл ҳаракатларидан кўриш мумкин.

Яратилган мазкур композиция Иккинчи жаҳон уруши йилларида Ўзбекистон темир йўл вокзалларининг ғалабага қўшган ҳиссаси катта ва беқиёс эканлигини ҳам таъкидлайди.

Жанг майдонларида довюраклик билан Ватан шарафи учун жангга отланган ўғлонлар тасвирланган мазкур барельефда сафарбарликка чақирилгандан сўнг, бошланғич ҳарбий маҳоратга эга бўлиб жангга йўл олаётган аскарларни кўришингиз мумкин. Яратилган барча ижод намуналари Ўзбекистон Бадиий академиясининг маҳоратли ижодкорлари томонидан қисқа муддат ичида бунёд этилди.

Ушбу барельефда тақдири мудҳиш интиҳо билан якунланишини ҳаёлига ҳам келтирмаган беғубор болалар образи гавдаланади. Уруш йиллари фашистлар конслагерида миллионлаб инсонлар, уларга қўшилиб болалар ҳам нобуд бўлгани урушнинг нақадар шафқатсиз ҳодиса эканлиги тасвирланган.

Ўзбекистонга уруш йилларида Украина, Белоруссия ва Россиянинг душман томонидан босиб олинган ҳудудларидан 1 миллиондан ортиқ киши эвакуация қилинди. Шулардан 200 минг нафаридан ортиғи болалар эди. аҳоли уларга турар-жой бериб, охирги бўлак нонини ҳам бирга баҳам кўрди.

1941-йил 25-ноябридан 1942-йил октябрига қадар Республиканинг эвакуация пунктлари орқали 15.649 нафар бола қабул қилинди. кўпгина оилалар икки ва ундан ортиқ етим болаларни ўз тарбияларига олганлар.

Ўзбек халқининг ана шундай меҳрибон оилаларидан бири бўлган Тошкентлик темирчи уста шоаҳмад Шомаҳмудов ва Баҳринисо Акрамовалар оиласи Ҳабиба, Вова, Шуҳрат – рус, Ҳамидулла – украин, Рафиқ, Раҳматулла – татар, Холида – молдован, Самуғ – чуваш, Йўлдош, Эргаш – яҳудий, Ҳалима – қозоқ, Қоравой, Неъмат, Муаззам, Ҳакима ва Улуғбек исмли 14 нафар етим болаларни фарзандликка олиб, киймай-кийдириб, энг сўнгги бир бурда нонини ҳам уларга илиниб тарбиялаб вояга етказишган.

Мазкур барельеф урушнинг ниҳоясига етаётганидан далолдат беради. Композиция мазмуни марказга қаратилган бўлиб ундаги тиззалаб олган аскар самолёт ва танк снарядларига “нома” ёзмоқда. Масалан, урушда аскарларимиз душманга талофат етказувчи снаряд ва бомбаларга “Берлинга”, “Гитлерга совға”, “Фашистга” деган ёзувлар битишган. Бу ўз навбатида аскарларда интиқом олиш истагини уйғотган.

Ушбу барельефда навбатдаги жангда эришилган ғалабадан сўнг командир бўлинма аскарлари ва жанговар техниканинг тантанали ўтиш маршини қабул қилиши ифодаланган.

Барельефларда тасвирланган композициялар Иккинчи жаҳон уруши йилларида аҳамият берилиши лозим бўлган мавзулар кенгайтирилган тарзда тасвирлаб берилган. Мисол тариқасида урушдаги маданий хордиқ аскарларининг жанговар ҳолатига ижобий таъсир кўрсатибгина қолмай улардаги жанговар шаштни ҳам оширишга ёрдам берган. Уруш вақтидаги тўхталишларда аскарлар мусиқа ва театр саҳналарини томоша қилиб ўзларини уруш ташвишларидан оз бўлса ҳам чалғитишга ҳаракат қилишган.

Мазкур барельефни кўтаринки кайфият бағишловчи композициялардан бири десак муболаға бўлмайди. Чунки унда ғалаба ва висол нашидаси акс этади. Фарзандларини қучоғига олган қахрамон аскарлар, турмуш ўртоғини интизорлик билан кутган аёллар, қувноқ мусиқа чалаётган машшоқларнинг ҳолати оғир дамлар ортда қолиб, бахтли ҳаёт бошланганлигидан дарак бермоқда. Тинч ва осойишта хаёт учун босиб ўтилган.

* 1. **“УРУШНИНГ ДАҲШАТЛИ ҚИЁФАСИ” ҲУДУДИ.**

Ғалаба боғининг навбатдаги қисмида урушнинг даҳшатли қиёфаси акс эттирилган композицияларда Иккинчи жаҳон урушининг фожиали воқеалари очиб берилган. Унда инсоният устидан қилинган жиноят ва шафқатсизликлар, фашизм ва ёвузликка нисбатан нафрат ҳис туйғуларини оширади ва доимо ҳушёрликка ва огоҳликка чорлайди.

Тинчлик учун курашиш, унинг қадрига етиш, Ватанни асраб авайлаш туйғуларини кучайтиришга хизмат қилади.

Иккинчи жаҳон уруши ҳавода, сувда ва қуруқликда олиб борилган. Душманнинг ҳаводан қилган зарбалардан қанчадан-қанча жасур азаматларимиз ҳалок бўлган. Ушбу ҳудуддаги уриб туширилган немис самолёти манзараси, тинч ва мусаффо осмонимизга чанг солмоқчи бўлган фашизмнинг ер билан яксон бўлгани тимсолидир.

**Аскарлар ҳордиғи -** жанговар ҳаракатлар оралиғидаги тўхталишлар даврида жангчиларга кийим-бош, амуницияларини тартибга келтиришган. Жумладан, маданий ҳордиқ учун ҳам вақт ажратилган. Жангчиларнинг ҳаётида мусиқа алоҳида ўрин эгаллаган, уларни руҳиятини кўтариб, ғалаба сари чорлаган.

Ушбу монумент экспозициясида аскарларнинг мусиқа асбобларида куй ва қўшиқ ижро этишлари тасвирланган.

Фронтдаги барча бўш вақт кундалик юмушлар: яшаш жойларини ҳозирлаш, овқатланиш, либосларни ямаш, кир ювиш, ҳаммом, жанговар ўртоқлар билан суҳбатлар, уйдан келган хатлар, жўнатмалар ва фронтдаги томошалар билан шуғулланишга сарфланган.

Совет халқининг фашизм устидан ғалаба қозонишига кўмак берган душман қаршисидаги жасурлик, қаҳрамонликлар, ватанпарварликнинг намоён бўлиши ҳарбий қўшиқлар туфайли ҳам юза келган. Жанговар қўшиқлар аскарларни жангга чорлаган ҳамда қуролдош ўртоқлари ҳақида қайғуришга ундаб, ватан соғинчи каби ҳисларга далда бўлган.

Уруш пайтида Совет қўшинлари томонидан қўлга киритилган энг ажойиб ғалабалардан бири генерал Иван Панфилов қўмондонлигидаги 316-ўқчи дивизиясига ишониб топширилган Москва яқинидаги Волоколамск йўналишининг қаҳрамонона ҳимоясида эришилган ғалаба эди. Асосан ўзбеклар, қозоқлар ва қирғизлардан ташкил топган ушбу бирлашма, Москвага қилинган фашистларнинг танк ҳужумини тўхтатди.

Ушбу асар панфиловчиларга бағишланган бўлиб, уларнинг ушбу қаҳрамонликлари ҳали ҳам дунёнинг кўплаб мамлакатлари ҳарбий билим юртлари ва академиялари томонидан ўрганилмоқда.

Иккинчи Жаҳон уруши инсоният тарихидаги энг вайронкор уруш эди. Яраланган аскар композицияси урушда шаҳид кетган ва тирик қолган Ватан ҳимоячилари хотираси ва ушбу шафқатсиз урушда қатнашган ўзбек халқининг фожиали қаҳрамонлигига бағишланган.

696 мингдан ортиқ юртдошларимиз урушдан уйларига қайтиб келмаган, 640 мингдан ортиқ киши ярадор бўлган.

**Полк артиллерияси позициялари**

Ушбу ерда артиллерия тўпларининг позициялари келтирилаган. Ўт очиш марраларида 1943 йилда ишлаб чиқарилган 76 мм ОБ- 25 ва 1937 йилда ишлаб чиқарилаган танкка қарши 45 мм тўп жойлаштирилган.

“Полк” термини ушбу тўпларнинг полк таркибидаги артиллерия батареялари таркибида бўлганлигини билдиради. Аскарлар уларни “полковушкалар” ва 45 мм тўпни эса “сорокопятка” деб аташган.

ОБ- 25 тўплари асосан пиёдаларни қўллаб қувватлаш учун ишлатилган. Унинг оғирлиги 600 кг бўлиб, ҳисоби 4 кишидан иборат бўлган.

Пиёдалар билан бир сафда бўлган артиллериячилар душман ўқлари остида қолган. Уларни душман ўқларидан фақат тўпнинг кичик қалқонигина химоя қилиб турган. Шуни таъкидлаш лозимки пиёдалар артиллериянинг оловли қўллашини жуда қадрлаган. Жанг майдонида тўпларнинг бўлиши пиёдаларни каттиқ руҳлантирган.

Жангда душман танкларига қарши курашиш имконияти бўлган ҳар қандай танкка қарши воситалардан фойдаланилган.

Улар қаторида 45 мм танкка қарши тўп ва 76 мм полк тўплари ҳам бўлган. Яқин масофадан отилган снаряд фашист енгил ва ўрта танкларини сафдан чиқарган, аммо душманнинг оғир танклари билан курашиш учун ушбу воситалар самарасиз эди.

Ушбу енгил тўплар ҳужум қилаётган пиёдалар сафида ҳаракатланганлиги туфайли улар урушда беқиёс саналган.

**Окоп**

Уруш даҳшатлари ҳудудида траншеялар бўйлаб пулемёт ўт очиш позицияларидан ўтиб, билиндажга киришингиз мумкин.

Траншея бу ердаги мудофаа иншооти бўлиб, унда взводдан полкгача бўлинма ва қисмларнинг шахсий таркиби мудофаани олиб бориши мумкин.

Блиндажнинг ичкари қисмида рация, газ ниқоб, пилик чироқ, идишлар жойлашган.

**Пулемёт позициялари**

Бу ерда 7,62 мм “Максим” пулемёти ўрнатилган. Пулемётнинг ҳисоби 3-4 кишидан иборат бўлиб, ушбу пулемёт қўл пулемётидан анча оғир бўлган. Пулемётлар ўз навбатида пиёдаларни қўллашда ва мудофаа жангида душман ҳужумини қайтаришда катта ўрин тутган. Фашист аскарлари пулемёт нуқтасини аниқлашлари билан уни йўқ қилиш учун куч воситаларни аямаган. Агар пулемётчилар ўз жойларини ўзгартиришга улгуришмаса уларни фашистлар кескин пулемёт олови ёки миномёт ёрдамида йўқ қилишга ҳаракат қилган. Фашист мерганлари эслатмасида биринчи навбатта йўқ қилинувчи нишонлар сифатида Қизил армия комондонлик таркиби, мерганлар ва пулемётчилар кўрсатилган эди. Шунинг учун пулемёт позициялари пухталик билан ниқобланган.

Уруш йилларида, Қизил Армиянинг **“Само қўриқчиси”** номи билан машҳур зенит қуроли, 37-мм АЗП-39 автоматлаштирилган зенит тўпи ҳисобланган. Айнан "зенит қуроллари" олдинги марралардаги қўшинларни ва фронт ортидаги объектларни немис авиация зарбаларидан ҳимоя қилувчи ягона восита бўлиб, заруратга кўра душманнинг зирҳли техникалари, танклари ва тирик кучларини йўқ қилишга ҳам жалб қилинган.

**Нидерландиянинг Амерсфорт концлагерида сақланган ўзбек ҳарбий асирларига бағишланган “101 аскар” композицияси**

Иккинчи жаҳон уруши хунрезликларидан бири асир олинганларни таҳқирлаш, очлик, тинимсиз меҳнат ва уйқусизликда аёвсиз жазолаш эди. 1941 йили Смоленск яқинида асирга тушиб, кейин Нидерландиянинг Амерсфорт концентрацион лагерида 1942 йил 9 апрелда фашистлар томонидан отиб ташланган 101 нафар ўзбек аскарининг фожиали тақдири, концентрацион лагердаги жаҳаннам азобига қарамасдан, инсоний ор-номуси, ғурурини сақлаб қолгани, шу юксак маънавий жасорати билан Нидерландия халқида фашизмга қарши нафрат ҳиссини уйғотганлиги улкан намуна мактабидир. Фашиcтлар Германиясининг тарғибот вазири Геббелс Марказий Осиёликларни ёввойи, маданиятдан орқада қолган деб ҳисоблайди ва оч осиёликлар нон учун бир-бири билан қандай урушб-талашишини кинокамерага тасвирга олмоқчи бўлади. Шу мақсадда ўзбек азаматларини икки ой овқатсиз сақлашган. Кейин ўткир тиканли панжара ортидан бир буханка нонни 101 нафар асирга қараб улоқтиради. Аммо шарқликларга хос тарбия очликдан устун келган. Асирлар нонга тегинмайдилар, улардан энг ёши нонни олиб, ёши улуғига узатади. У нонни пешонасига суртиб, ҳаммага тенг бўлиб беради. Каттага ҳурмат, кичикка иззат кўрсатган халқимиз Гитлер армиясига ўзбекона аҳлоқи билан сабоқ бериб қўйганди. Геббелснинг эса мақсади амалга ошмади.

* 1. **ФРОНТ ОРТИ ҲУДУДИ**

Фронт орти ҳудуди бир нечта композициялардан иборат бўлиб, мазкур композициялар ўзбек халқининг фронт ортидаги машаққатли ва заҳматли меҳнати, жасорати, метин иродаси, кучли матонати, юксак бағрикенглиги ва инсонпарварлиги орқали ғалабага қўшган улкан ҳиссасини ёритиб турибди. Ушбу композициялар бугунги дориломон кунларимизга шукроналик билан яшаш, фидоий ота-боболаримиз ворислари бўлганидан фахрланиш туйғуси ҳамда ўзбекона миллий қадриятларимизга содиқ инсон бўлиб вояга етиши учун хизмат қилади

Мазкур ҳудудда, Иккинчи жаҳон уруши даврида ҳалок бўлган аскарларнинг рамзий қабрлари жойлашган. Фарзандларини фронтга жўнатиб, интизорлик билан кутаётган оналар шарафига ўрнатилган “Она матонати” ҳайкали, композициялардан ташкил топган.

Фронт чизиғини англатувчи деворнинг бир томонида босқинчининг техникаси акс этса, иккинчи томонида эса унинг халоскорлик қуролига айланиши тасвирланган.

Фронт орти ҳудудида халқимизнинг мард, жасур ва буюк қалб эгаси эканлигини хис этиш мумкин. Ҳозирги фаровон кунларимиз учун жон фидо қилган минглаб қахрамонларимиз хотирасига ҳурмат кўрсатишга чорлаб туради.

Урушда яраланганлар 129 та ҳарбий госпиталларда даволаниб шифо топдилар. Уруш давридаги оғир турмуш тарзи, етишмовчиликлар, аҳолининг аксарият қисми қариялар, аёллар ва болалар бўлишига қарамасдан, 18482 нафар ўзбекистонлик донорлар 13,5 тонна қон топшириб, халқимизнинг юксак матонатини яна бир бор намоён этди.

Янги аниқланган маълумотларга кўра, уруш ўчоғига айланган ўлкалардан Ўзбекистонга 2 миллионга яқин киши, жумладан, 250 мингдан зиёд бола эвакуация қилинди. Халқимиз бу одамларнинг барчасига чинакам меҳр ва эътибор кўрсатди, сўнгги бурда нонини ҳам улар билан баҳам кўрди.

10 миллиард хатлар, 22 миллион посилкалар, 64 миллиард босма маҳсулотлар - урушнинг тўрт йилида шунча ёзишмалар юборилган ва қабул қилинган. Ҳеч қачон қалам ушламаган ватандошларимиз қаламни қўлларига олишди. Госпиталларда даволанаётган ярадорларга юртларига – оилаларига хат ёзишда кўмаклашишди. Мамлакатнинг ҳар бир кўчаси ва манзилларига хатлар жўнатила бошланди.

Урушнинг биринчи кунларидан бошлаб, жаҳонда хатлар дала почтаси рақамига, ҳарбий қисмнинг рақамига ва Иккинчи жаҳон уруш қатнашчисининг фамилияси, исми, отасининг исми билан юборилган. 1942 йил 5-сентябрда почта жўнатмалари учун шартли рақам жорий қилинди. 1943 йил 6 февралда Мудофаа Халқ Комиссарининг буйруғи билан дала бўлимларининг беш хонали рақамлари киритилди ва жўнатмалар фақат шу рақамга ва аскарнинг исмига юборилди. Бўлим жойлашган жойни, ҳарбий қисмнинг очиқ номи, шунингдек жангчининг ҳарбий унвони, лавозими ва ихтисослигини кўрсатиш тақиқланган.